C 361/10
LV
Eiropas Savienības Oficiālais Vēstnesis
20.9.2022.
Ceturtdiena, 2022. gada 24. marts
32. aicina Komisiju nodrošināt, ka lauksaimniecības zemi galvenokārt izmanto tikai pārtikas un dzīvnieku barības ražošanai, lai garantētu pārtikas nodrošinājumu ne tikai ES iedzīvotājiem, bet arī miljoniem bēgļu Eiropas Savienībā; 33. uzsver, ka spēcīga un noturīga lauksaimniecības nozare visā ES, kā arī plaukstoša un noturīga lauku vide, ko veicina spēcīga kopējā lauksaimniecības politika (KLP), ir svarīgi elementi centienos atrisināt pārtikas nodrošinātības problēmu; uzsver, ka lauksaimniecībai ir svarīga nozīme ES un tās politiskajā un ekonomiskajā attīstībā un ka tai ir milzīga ietekme uz sabiedrību, kas saistīta ar pārtikas ražošanu, nodarbinātību laukos, ekonomisko dzīvotspēju un dzīves kvalitāti lauku apvidos, kā arī lauku attīstību kopumā; 34. prasa nekavējoties īstenot tirgus traucējumu novēršanas pasākumus, kā paredzēts Regulas par tirgu kopīgu organizāciju (7) 219. pantā, lai atbalstītu visvairāk skartās nozares, un vienlaikus šim nolūkam izmantot krīzes rezervi; turklāt aicina Komisiju būt gatavai veikt vēl citus nepieciešamus ārkārtas pasākumus tirgū saskaņā ar šo regulu, piemēram, aktivizēt 222. pantu; 35. mudina Komisiju nodrošināt dalībvalstīm pilnīgu skaidrību attiecībā uz nepārvaramas varas klauzulu KLP, kā arī turpmākajos tiesību aktos; 36. uzskata — līdztekus tam, ka patlaban vēl steidzamāka ir prioritāte palielināt nodrošinājumu ar pārtiku, būtu jāizvērtē valstu stratēģiskie plāni, lai tos pēc vajadzības pielāgotu jaunajiem apstākļiem, cita starpā apsverot arī attiecīgu elastības iespēju izmantošanu, kas ļautu palielināt ražošanai izmantojamās zemes platību; 37. aicina Komisiju īstenot visus pasākumus — jo īpaši attiecībā uz valsts atbalstu —, kas ir vajadzīgi, lai varētu sniegt vajadzīgo atbalstu krīzes visvairāk skartajām nozarēm; 38. aicina Komisiju apsvērt iespēju grozīt 2020. gada martā pieņemto pagaidu regulējumu valsts atbalsta pasākumiem, lai dalībvalstis saskaņā ar valsts atbalsta noteikumiem varētu rīkoties pilnīgi elastīgi, atbalstot savu ekonomiku; 39. uzsver, ka Covid-19 ārkārtas pasākumi lauku attīstībai būtu jāpaplašina, lai risinātu patlaban aktuālās likviditātes problēmas, kas rada risku lauksaimniecības darbību dzīvotspējai un apdraud mazos uzņēmumus, kuri nodarbojas ar lauksaimniecības produktu pārstrādi, tirdzniecību vai attīstīšanu; 40. uzskata, ka pasākumi būtu jāpielāgo, lai garantētu elastīgāku pieeju ārkārtīgi svarīgu preču (sevišķi graudaugu, sojas pupu un mēslošanas līdzekļu) importam no trešām valstīm, nepazeminot ES standartus; 41. atkārtoti pauž apņemšanos nodrošināt ilgtspēju un pārtikas nekaitīgumu un uzsver, ka visai importētajai pārtikai un barībai jāatbilst ES ilgtspējas un pārtikas nekaitīguma standartiem, tostarp pesticīdu un antimikrobiālo līdzekļu maksimālajiem atlieku līmeņiem; nosoda visus priekšlikumus nepareizi izmantot pašreizējās krīzes, lai vājinātu šādas prasības un saistības; 42. aicina Komisiju jo īpaši atbalstīt nozaru organizācijas, lai būtu nodrošināti jauni importa tirgi, kas garantētu pārtikas piegādi un ražošanas resursus lauksaimniecībai, sevišķi lauksaimniecības dzīvnieku audzēšanai, un tādējādi nepieļaut, ka nodrošinājums ar pārtiku Eiropā ir apdraudēts; 43. aicina Padomi un Komisiju no krīzes rezerves steidzami atbrīvot 479 miljonus EUR, lai palīdzētu lauksaimniecības nozarei pārvarēt patlaban tirgū aktuālās problēmas; tomēr atzīmē — tiklīdz krīzes rezerve ir izsmelta, to nevar atjaunot ar finansējumu no KLP; tāpēc prasa nevilcinoties nodrošināt, ka ir pieejams papildu finansējums, kas būtu gatavs izmantošanai gadījumā, ja krīzes rezerve ir izsmelta; 44. aicina Komisiju, rēķinoties ar proteīnaugu deficītu, piedāvāt vispusīgu Eiropas stratēģiju attiecībā uz proteīnu, lai palielinātu proteīna ražošanu Eiropā un šajā ziņā mazinātu ES atkarību no trešām valstīm;
(7)
OV L 347, 20.12.2013., 671. lpp.